Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: orvoslása érdekében a biztos ajánlotta, hogy az igazságügyi miniszter az 1997. évi CLVI. törvény módosításával állapítsa
Paragraph Index: 1170

orvoslása érdekében a biztos ajánlotta, hogy az igazságügyi miniszter az 1997. évi CLVI. törvény módosításával állapítsa meg a közhasznú szervezetek — különösen a vállalkozás formájában működtetett szociális intézmények — vezető tisztségviselőivel szemben támasztható büntetlenségi és további alkalmassági követelményeket. Azt is ajánlotta továbbá, hogy a szociális és családügyi miniszter rendeletben szabályozza az államigazgatási feladatokat végző szociális hatáskört gyakorló szervek, valamint a személyes gondoskodást nyújtó intézmények működése ellenőrzésének szabályait. Gondoskodjon emellett a működési engedéllyel nem rendelkező, ápolást, gondozást nyújtó, bentlakásos intézmények bezárattatásáról, ha azok tényleges működésüket a jogszabályokban előírt feltételek hiányában megkezdik. Az ombudsman az ÁNTSZ Borsod-Abaúj-Zemplén Megyei Intézete vezetőjének azt ajánlotta, hogy a jövőben gondoskodjon saját határozatainak végrehajtásáról, a végrehajtás ellenőrzéséről és a súlyos hiányosságok megfelelő időben történő megszüntetéséről. Felkérte a legfőbb ügyészt, hogy intézkedjen az ápolást, gondozást nyújtó, bentlakásos intézmények ügyészi felügyeletének hatékonyabb ellátásáról. A Borsod-Abaúj-Zemplén Megyei Közigazgatási Hivatal vezetőjét pedig arra kérte, hogy rendszeresen ellenőriztesse az ápolást nyújtó, bentlakásos intézmények gondozottjainak helyzetét és jogsértés gyanúja esetén valamennyi érintett hatóság bevonásával tegyen koordinált intézkedéseket a gondozottak érdekeinek haladéktalan védelme érdekében. Az igazságügyi miniszter az ajánlásra még nem válaszolt. A szociális és családügyi miniszter az ajánlást elfogadta, a javasolt kormányrendelet tervezete elkészült, a Kormány 1999. december 7-i ülésén a tervezetet elfogadta. Az ÁNTSZ Borsod-Abaúj-Zemplén Megyei Intézetének vezetője vitatta ugyan a megállapításokat, de ismételt megfontolás után az ajánlást elfogadta. A legfőbb ügyész helyettese az ajánlást nem fogadta el, az állampolgári jogok országgyűlési biztosa azonban fenntartotta azt, és teljesíthetőségét ismételten megfontolásra ajánlotta. Ennek nyomán megegyezés alakult ki abban, hogy a hasonló esetekben az ügyészség a tudomására jutott súlyos törvénytelenségek megszüntetése érdekében rövid időn belül folytatja le a működés-felügyeleti eljárást. A Borsod-Abaúj-Zemplén Megyei Közigazgatási Hivatal vezetője az ajánlást elfogadta. A magánintézet igazgatója ellen folyó büntetőeljárás még nem fejeződött be. 2000/88/II. szám 4.3.3. A fogyatékkal élők 1999-ben kiemelten kezelt emberi jogi problémái A fogyatékkal élők legnépesebb csoportját a mozgássérültek alkotják. Túlnyomó többségük nem valamilyen ápoló-gondozó intézetben, hanem közöttünk él. Érdekérvényesítő tevékenységük kevéssé eredményes, helyzetük rendkívül nehéz, pedig viszonylag kevés gondoskodással elérhető lenne, hogy a társadalom egyenrangú tagjaiként integrálódjanak. Panaszaik vizsgálatával sokat foglalkoztunk a beszámolási időszakban. 1999-ben az országgyűlési biztos hivatalból átfogó vizsgálatot indított a közintézmények és közhasználatú épületek akadálymentességének áttekintése céljából. Mivel az 1999 januárjában hatályba lépett, a fogyatékos személyek jogairól, esélyegyenlőségük biztosításáról és az 1998 januárja óta hatályos, az épített környezet alakításáról és védelméről szóló törvények a 2005. évi határidő megjelölésével pontosan meghatározták a feladatokat, ezért a biztos elsődlegesen az e törvényekben foglaltak időarányos teljesítését, illetve azok megkezdését elemezte. Ezt megelőzően azonban megvizsgálta, hogy az építési hatóságok hatályos törvények alapján történő eljárása vagy mulasztása az építési engedélyek kiadása során eredményez-e az állampolgárok alkotmányos jogaival összefüggésben visszásságot vagy fennáll-e ennek veszélye. A vizsgálatból kiderült, hogy a másfél év alatt kiadott 1702 engedélyből az átalakítások során 260 esetben, új épületeknél 95 esetben nem teljesült az akadálymentesség jogszabályban előírt követelménye. A hatályos szabályozás szerint azok a közhasználatú új épületekre kiadott engedélyek, amelyek nem tartalmazzák az akadálymentesség követelményét, már most egyértelműen törvénysértőek. A tulajdonosoktól (fenntartóktól) kapott adatok reprezentatívak, de nem teljes körűek. Az esélyegyenlőségi törvényben 2005-ig várható feladatok teljesítésének megítélésére azonban alkalmasak. Összesen 7230 közhasználatú épületről gyűjtöttünk információt. Ezeknek 81 százalékában nem akadálymentes a közlekedés. A nem akadálymentes épületek háromnegyed részében ez biztosítható lenne, negyedrészében azonban nem. Ez utóbbi körben igen jelentős azoknak az épületeknek az aránya, amelyben különböző okok miatt soha nem válhat akadálymentessé a közlekedés. A begyűjtött adatokat az országos adatokra vetítve alkottunk képet az akadálymentes közlekedés jelenlegi helyzetéről és a megoldandó feladat nagyságáról. Az építkezések és az átalakítások ütemét figyelembe véve becslésünk szerint legalább 57 év, legfeljebb 182 év alatt valósulna meg minden olyan közhasználatú épületben a teljes akadálymentesség, ahol az építészetileg egyáltalán megoldható. A vizsgálatban elemeztük a hatályos jogszabályokat és az azok alapján kialakult gyakorlatot. Kiderült, hogy a különböző jogszabályokban az egymástól eltérő fogalommeghatározások, valamint a végrehajtást célzó jogszabályok hiánya a jogalkotással összefüggésben visszásságot eredményeznek, amelyek kihatnak az építési hatóságok engedélyezési eljárására is. A hatályos jogszabályokban például nincs meghatározva a közintézmény, a középület és a közhasználatú épület fogalma. A jogszabályok szerint az akadálymentesség kötelezettsége 2005. január 1-jére a „már meglévő középületekre” vonatkozik. A közhasználatúság azonban lényegesen szélesebb kört jelent. Ezért felmerül a kérdés, hogy miként szankcionálható a közhasználatú, de nem közintézmény tulajdonjogának mulasztása. Nincs összhang az akadálymentesség és a különféle biztonsági előírások között. A tűzvédelem, a bankbiztonság, a repülőtéri vagy egyéb helyeken lévő biztonsági kapuk működtetése például ma még megoldhatatlan úgy, hogy egyaránt megfeleljen az akadálymentesség és a biztonság jogszabályi követelményének. A jogszabályok nem rendelkeznek azokról a középületekről, amelyek akadálymentesítése műszakilag kivitelezhetetlen vagy csak részben megoldható. Az akadálymentessé tétel kötelezettségének szűkszavú jogszabályi megfogalmazása több kérdést is felvet. Többek között azt, hogy a közhasználatú épületek akadálymentessége a pincétől a padlásig minden épületrészre, helyiségre vonatkozik-e. Eldöntendő az is, hogy az akadálymentesség a mozgássérült ügyfelek, vásárlók, szolgáltatást igénybe vevők, illetve az intézményekben dolgozók részére is biztosítandó-e. Az akadálymentessé tétel teljesítésére a törvény a 2005. január 1-jei határidőt írja elő, de nem rendelkezik arról, hogy amennyiben azt addig nem valósítják meg, akkor ennek mi a következménye és ki, milyen módon felel a végrehajtásért. A begyűjtött adatok értékelése alapján egyértelművé vált, hogy építészeti átalakításokat kiváltó megoldásokat már most is alkalmaznak és azokra a jövőben is szükség lesz. Hiányoznak azonban a jogszabályi előírások arról, hogy a törvényben előírt abszolút kötelezettséghez képest milyen helyettesítő, ideiglenes vagy végleges megoldások fogadhatók el. A vizsgálat megállapította, hogy az épített környezet átalakításáról és védelméről szóló 1997-es törvényben rögzített azt a kötelezettségét, miszerint az állam, illetőleg a helyi önkormányzatok a tulajdonukban lévő építmények hozzáférhetőségére programot dolgoznak ki, a megszólítottak többsége nem teljesítette. A meglévő állapotra, az átalakítás ütemezésére, a fedezetszükségletre vonatkozó felmérés és program nélkül viszont esély sincs a reális tervezésre. A tömeges nem teljesítést a jogszabályi rendelkezés hatályon kívül helyezésével „orvosolták”, amit azóta az Országgyűlés már el is fogadott. Eszerint a program kidolgozása alól 2000. március 1-jétől mentesülnek az érintettek. Ez azonban sérti a jogbiztonságnak azt a követelményét, amely szerint jogszabályt akkor lehet hatályon kívül helyezni, ha az már teljesült, vagy ha kiderült, hogy felesleges, alkalmatlan, illetve már nincs rá szükség, de nem akkor, ha a jogszabályt nem hajtják végre. 2000/88/II. szám A már ismertetett jogszabályi hiányosságok miatt az építési hatóságok olyan kérdések eldöntésére kényszerülhetnek, amelyek messze meghaladják döntési kompetenciájukat. Bizonytalan például, hogy megtagadhatják-e a hajléktalanszálló kialakításának vagy felújításának engedélyezését, mert az nem elégíti ki az akadálymentesség követelményét, vagy engedélyezhetik-e a szeretetszolgálat ingyenkonyháit, ha azokat csak pincében tudják elhelyezni? Az ajánlásokra a beszámoló megírásáig 14 közigazgatási hivatal vezetője már válaszolt. Amellett, hogy az ajánlásokat elfogadták és a kért eljárási cselekményeket foganatosították, tájékoztattak arról is, hogy az építési törvény 1999. év végi módosítása számukra újabb jogbizonytalanságot eredményezett a közhasználatú építmény fogalmának meghatározásával. A közhasználatú építmény 2000. január 1-jétől csak település vagy településrész ellátását szolgáló építmény. Így például kérdésessé vált a minisztériumok vagy maga a parlament, valamint a megyék tulajdonában lévő épületek minősítése. A hatósági engedélyezési eljárásban a szállodák kivételt képeznek, mert azok már nem tekinthetők a település céljait szolgáló közhasználatú épületnek. A vizsgálat alapján az állampolgári jogok országgyűlési biztosa megállapította, hogy a mozgáskorlátozottak alkotmányos jogaival kapcsolatos visszásságok régóta léteznek és folyamatosan újak keletkeznek. A jogalkotó az Akadálymentesség Európai Eszméje ajánlásait az esélyegyenlőségi és az épített környezet átalakításáról szóló törvények megalkotásával, ezen belül különösen az akadálymentesség törvényi meghatározásával magas szinten valósította meg. Ugyanakkor a rendelkezéseknek a hazai viszonyokra való adaptálása és a végrehajtásuk érdekében tett intézkedések, az érvényesítésükhöz szükséges eszközrendszer a törvényi kötelezettség végrehajtását veszélyezteti. Ezért a mozgássérültek esélyegyenlősége és az épített környezet akadálymentessége a törvények és a vonatkozó jogszabályok módosítása, kiegészítése nélkül reálisan nem biztosítható. Ezért a biztos a szociális és családügyi miniszternek, a földművelésügyi és vidékfejlesztési miniszternek, az igazságügyi miniszternek, a pénzügyminiszternek, valamint a nemzeti kulturális örökség miniszterének ajánlásokat fogalmazott meg. A pénzügyminiszter a jelentésben foglaltakkal egyetértett és a neki szóló ajánlás végrehajtására megkezdte az egyeztetést. A földművelésügyi és vidékfejlesztési, valamint az igazságügyi miniszterekkel az egyeztető eljárásokat megkezdtük. A megszólított további két miniszter válaszát várjuk. A beszámolási időszakban eredményes vizsgálatot folytattunk a különböző életkorú aktív mozgáskorlátozottak közlekedési támogatása miatt kialakult hátrányos megkülönböztetés megszüntetése érdekében (OBH 10380/1997.). Egyik vizsgálatunk eredményeként pedig a biztos az illetékes miniszterektől ígéretet kapott arra, hogy a hatályos

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes